Па традыцыі за фільмам Ю. Ялхова “Легенда пра Анастасію Слуцкую” пацягнулася серыя ўсемагчымых скандалаў і плётак. Адмова здымаць гэтую стужку беларускага рэжысёра-кліпмейкера І. Янкоўскага, які адразу зразумеў, што на пастаноўку якаснага фільма ў нас проста ня хопіць грошай, пакутлівы пошук сярод расійскіх “зорак” актрысы на галоўную ролю Анастасіі (у выніку знайшлі яе “пад носам” – у Купалаўскім тэатры), зьбіраньне адусюль, дзе можна знайсьці, гістарычных касьцюмаў (Ю. Ялхоў нават зьвяртаўся праз газету да беларусаў, каб прыносілі ў кінагрупу розныя гістарычныя рэчы), дыялог стваральнікаў фільма з беларускімі гісторыкамі, якія адмаўляюць сцэнарыю ў гістарычнай праўдзе, здымкі расійскага стрыптызёра Тарзана ў эпізодзе, прыезд на натурныя здымкі ў Смалявічы прэзідэнта РБ А. Лукашэнкі – несумненна, у гэтай карціны яшчэ шмат наперадзе…